John Mitchell, afrigter van die Bulle, het ’n ultimatum aan die Blou Bulle se direksie gestel: Aanvaar my planne vir die span vorentoe of ek loop.
Dié voormalige All Black- en Leeus-afrigter het die week die Bulle se aanbod dat sy kontrak verleng word op die lange baan geskuif.
Hy wil eers weet hy het die steun van die direksie ten opsigte van sy visie vir die span voordat hy hom tot ’n langer termyn op Loftus sal verbind.
Vir Mitchell gaan dit nie oor sy inkomste nie. Sy kontrak is nog geldig tot Oktober volgende jaar. Hy het egter die kontraktering van die Bulle as ’n groot swakheid uitgewys en glo die getal gekontrakteerde spelers sal aansienlik verminder moet word.
Hy dring daarop aan dat die Bulle ’n groep nuwe spelers werf. Hy het die afgelope tyd gewaarsku dat die huidige groep spelers “ ’n bespotting maak” van verwagtinge om die Superreeks te wen. Hy glo die gehalte van spelers moet belangriker wees as die hoeveelheid.
Deur die Bulle se aanbod vir die verlenging van sy kontrak eers opsy te skuif, het Mitchell gewys dat hy sal loop as hy nie die steun kry nie.
Mitchell stel hoë standaarde aan spelers, soos blyk uit sy bereidwilligheid om die Springbok-skrumskakel Rudy Paige te laat gaan en die stut John-Roy Jenkinson van sy kontrak te onthef omdat hy nie die vereiste standaarde vir fiksheid kon bereik nie.
Mitchell het nog geen spelers gewerf nie en het telkens gesê hy wil die spelers in die groep ’n kans gee. In die afgelope paar weke het hy egter gemaan dat die diepte nie goed genoeg is nie en dat ’n groot groep van die spelerskorps net nie goed genoeg is vir Superrugby nie.
Die probleem is egter dat die Bulle se direksie nog nie die goedkeuring vir die nodige geld gegee het nie en baie van die onderhandelinge tot stilstand gekom het. Boonop word ’n plan vereis om ’n groep gekontrakteerdes te laat gaan binne die voorgeskrewe regulasies wat vir indiensneming geld.
“Twee dinge het oor die afgelope jaar vir ons verander: Ons het nuwe prosesse en stelsels, en ’n nuwe speelstyl, wat met ’n nuwe benadering en vasbeslotenheid kom.
“Dit is nou tussen my en die direksie. Ek het ’n bepaalde strategie wat ek wil volg en ek dink dit sal die bloudruk vir sukses vir die span wees.”
“Die vergadering Sondag (vandag) is ’n jaarlikse sessie wat die Blou Bulle Maatskappy het om die rigting vorentoe te bepaal.